## Pravilnik o povjerenstvu za stratešku procjenu

### NN 70/2008 (18.6.2008.), Pravilnik o povjerenstvu za stratešku procjenu

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**2350**

Ministrica zaštite okoliša, prostornog uređenja i graditeljstva na temelju
članka 65. stavka 8. Zakona o zaštiti okoliša (»Narodne novine«, br. 110/07)
donosi

## PRAVILNIK

### O POVJERENSTVU ZA STRATEŠKU PROCJENU

I. OPĆE ODREDBE

Članak 1.

Ovim Pravilnikom pobliže se propisuje postupak imenovanja i opoziva povjerenstva
za stratešku procjenu, obvezni sastav, način rada, obvezni sadržaj mišljenja
koje izdaje povjerenstvo za stratešku procjenu, te način određivanja i isplate
naknade za rad povjerenstva.

Članak 2.

Pojedini pojmovi u smislu ovoga Pravilnika imaju sljedeće značenje:
1. *Strateška studija* je stručna podloga koja se prilaže uz plan i program i
obuhvaća sve potrebne podatke, obrazloženja i opise u tekstualnom i grafičkom
obliku. Strateškom studijom se određuju, opisuju i procjenjuju vjerojatno
značajni utjecaji na okoliš koji mogu nastati provedbom plana ili programa
uključujući varijantna rješenja koja uzimaju u obzir ciljeve i obuhvat toga
plana i programa;
2. *Središnje tijelo* je središnje tijelo državne uprave nadležno za područje za
koje se plan i program donosi, isključujući ministarstvo nadležno za poslove
zaštite okoliša;
3. *Nadležno tijelo* je ministarstvo nadležno za poslove zaštite okoliša i (drugo)
središnje tijelo te nadležno upravno tijelo županije i Grada Zagreba;
4. *Povjerenstvo* je savjetodavno stručno tijelo koje imenuje čelnik nadležnog
tijela u postupku strateške procjene i koje ocjenjuje vjerojatno značajan
utjecaj plana i programa na okoliš uključujući i varijantna rješenja;
6. *Ovlaštenik* je pravna osoba ovlaštena za stručne poslove zaštite okoliša koja
pod uvjetima određenim Zakonom i provedbenim propisom toga Zakona obavlja
poslove izrade strateške studije i zadaće određene ovom Uredbom;
7. *Zakon* je Zakon o zaštiti okoliša;
8. *Izrađivač* je pravna osoba odnosno tijelo, ovlašteni prema zakonu, koji
izrađuju plan odnosno program za koji se vodi postupak strateške procjene;
9. *Ministar* je ministar nadležan za poslove zaštite okoliša.

II. POSTUPAK IMENOVANJA POVJERENSTVA

Članak 3.

(1) Čelnik nadležnog tijela u roku od osam dana od dana donošenja odluke o
sadržaju strateške studije imenuje povjerenstvo.
(2) Sastav i broj članova povjerenstva određuje se odlukom s objavljenog popisa
osoba kojeg donosi ministar sukladno Zakonu, ovisno o obuhvatu i značajkama
plana i programa za koji se provodi strateška procjena.
(3) Povjerenstvo ima neparan broj članova i tajnika.
(4) Odlukom iz stavka 2. ovoga članka imenuje se predsjednik i tajnik
povjerenstva.
(5) Predsjedniku, članovima povjerenstva i tajniku mogu se imenovati zamjenici.
Na imenovane zamjenike se odgovarajuće primjenjuju sve odredbe ovoga Pravilnika
koje se primjenjuju i na osobe koje oni zamjenjuju.

Članak 4.

(1) Kada se provodi strateška procjena plana i programa na državnoj razini
povjerenstvo čine:
– predstavnik središnjeg tijela, odnosno ministarstva nadležnog za poslove
zaštite okoliša u slučaju kada je nadležno za postupak strateške procjene,
– predstavnik ministarstva nadležnog za poslove zaštite okoliša u slučaju kada
ono nije tijelo nadležno za postupak strateške procjene,
– predstavnik pravne osobe s javnim ovlastima koja je na državnoj razini
nadležna za područje za koje se plan i program donose kada se radi primjerice o:
području energetike, vodnoga gospodarstva, prometa i sl.,
– predstavnik središnjeg tijela nadležnog za poslove zaštite prirode, kada
strateška procjena uključuje i ocjenu prihvatljivosti plana i programa za
ekološku mrežu,
– predstavnici središnjih tijela nadležnih za pojedine sastavnice okoliša,
ovisno o obuhvatu plana i programa,
– ostali članovi su stručnjaci za pojedina područja ovisno o obuhvatu plana i
programa, te po potrebi predstavnici jedinice područne (regionalne) samouprave,
s objavljenog popisa osoba kojeg donosi ministar.
(2) Kada se provodi strateška procjena plana i programa na područnoj
(regionalnoj) razini povjerenstvo čine:
– predstavnik nadležnog upravnog tijela županije odnosno Grada Zagreba,
– predstavnik nadležnog upravnog odjela u županiji odnosno Gradu Zagrebu, ovisno
o području za koje se plan i program donosi,
– predstavnik pravne osobe s javnim ovlastima koja je na područnoj (regionalnoj)
razini nadležna za područje za koje se plan i program donose kada se radi
primjerice o: području energetike, vodnoga gospodarstva, prometa i sl.,
– predstavnik upravnog odjela u županiji odnosno u Gradu Zagrebu, nadležnog za
poslove zaštite prirode, kada strateška procjena uključuje i ocjenu
prihvatljivosti plana ili programa za ekološku mrežu,
– predstavnik jedinice područne (regionalne) samouprave,
– predstavnik ministarstva nadležnog za poslove zaštite okoliša, po potrebi,
– ostali članovi su stručnjaci za pojedina područja ovisno o obuhvatu plana i
programa, te po potrebi predstavnici jedinica lokalne samouprave, s objavljenog
popisa osoba kojeg donosi ministar.
(3) Član povjerenstva ne može biti osoba koja je zaposlena kod ovlaštenika koji
je izradio stratešku studiju za plan i/ili program za koji se provodi strateška
procjena te osoba koja je sudjelovala u izradi te strateške studije. Član
povjerenstva ne može biti niti osoba koja je zaposlenik izrađivača.

Članak 5.

(1) Čelnik nadležnog tijela može opozvati pojedinog člana povjerenstva ukoliko:
– predsjednik povjerenstva predloži opoziv radi nesudjelovanja u radu
povjerenstva zbog izostanaka sa sjednica povjerenstva kada se radi o više
izostanaka, bez obzira jesu li opravdani ili ne,
– odbijanja pojedinog člana da se izjasni o stručnoj procjeni za područje za
koje je specijaliziran,
– odbijanje pojedinog člana da glasuje o pismenu ili radnji povjerenstva o
kojima se odlučuje glasovanjem,
– sudjeluje u radu povjerenstva na način da u svojstvu predstavnika tijela koje
ga je delegiralo ne zastupa mišljenja toga tijela dana u postupku strateške
procjene plana i programa.
(2) O opozivu iz stavka 1. ovoga članka donosi se posebna odluka.

III. NAČIN RADA POVJERENSTVA

Članak 6.

(1) Povjerenstvo radi u sjednicama koje saziva predsjednik povjerenstva.
(2) Sjednica povjerenstva može se održati ukoliko sjednici nazoči natpolovična
većina članova povjerenstva.
(3) Povjerenstvo donosi pravovaljane odluke (prijedloge, mišljenja i sl.)
natpolovičnom većinom glasova članova povjerenstva.
(4) Sjednice povjerenstva su javne.
(5) Tajnik povjerenstva obavlja administrativne poslove povjerenstva i sudjeluje
u radu povjerenstva bez prava odlučivanja.

Članak 7.

(1) Predsjednik povjerenstva saziva prvu sjednicu povjerenstva najkasnije u roku
od 15 dana od dana primitka strateške studije i nacrta prijedloga plana odnosno
programa sukladno Uredbi kojom se uređuje strateška procjena.
(2) Na sjednicu povjerenstva se pozivaju ovlaštenik i izrađivač.
(3) U ime ovlaštenika sjednici povjerenstva nazoče voditelj izrade strateške
studije i po potrebi drugi suradnici koji su sudjelovali u izradi strateške
studije.
(4) U ime izrađivača sjednici povjerenstva nazoče predstavnici izrađivača.
(5) Osobe iz stavka 3. i 4. ovoga članka sudjeluju u radu povjerenstva bez prava
odlučivanja.

Članak 8.

(1) O radu povjerenstva vodi se zapisnik.
(2) Zapisnik povjerenstva potpisuju predsjednik i tajnik povjerenstva.
(3) Sva pismena - primjerice: pozive, odluke, prijedloge, očitovanja,
pojašnjenja, mišljenja, koja se donose u radu i vezano za rad povjerenstva
odnosno upućuju nadležnom tijelu potpisuje predsjednik povjerenstva.

IV. OCJENA STRATEŠKE STUDIJE

Članak 9.

(1) Na prvoj sjednici povjerenstvo ocjenjuje cjelovitost strateške studije u
odnosu na zahtjeve određene Zakonom, uredbom kojom se uređuje strateška procjena
utjecaja plana i programa na okoliš i odlukom o sadržaju strateške studije, te
ocjenjuje stručnu utemeljenost studije. Ukoliko utvrdi da je strateška studija
cjelovita i stručno utemeljena, povjerenstvo donosi mišljenje sukladno Zakonu,
Uredbi kojom se uređuje strateška procjena i ovom Pravilniku.
(2) Kada povjerenstvo ocijeni da strateška studija nije cjelovita u smislu
stavka 1. ovoga članka, neće utvrđivati stručnu utemeljenost studije i donositi
mišljenje.
(3) U slučaju iz stavka 2. ovoga članka povjerenstvo će predložiti nadležnom
tijelu da se strateška studija dopuni ili doradi te će predložiti i u kojem
dijelu i obujmu.
(4) Prijedlogom iz stavka 3. ovoga članka povjerenstvo može predložiti nadležnom
tijelu da nakon dopune ili dorade stratešku studiju izravno dostavi izrađivaču.
(5) Kada povjerenstvo na prvoj sjednici ocijeni da strateška studija ima
nedostatke koji su takve prirode da strateška studija ne udovoljava propisanim
zahtjevima u vezi s izradom i određenim sadržajem, te odgovarajućom dopunom neće
biti moguće otkloniti te nedostatke, predložit će nadležnom tijelu da se studija
ponovno izradi. U ovom slučaju povjerenstvo će detaljno navesti područja u
kojima strateška studija zahtjeva ponovnu izradu.

Članak 10.

(1) Mišljenje povjerenstva iz članka 9. stavka 1. ovoga Pravilnika o rezultatima
strateške studije sadrži osobito:
– opis najprihvatljivije varijante plana odnosno programa za okoliš s
obrazloženjem,
– prikaz utjecaja najprihvatljivije varijante plana odnosno programa na okoliš,
– prijedlog mjera zaštite okoliša s prijedlogom plana provedbe,
– prijedlog programa praćenja stanja okoliša s prijedlogom plana provedbe.
(2) Nacrt prijedloga mišljenja iz stavka 1. ovoga članka izrađuje tajnik
povjerenstva na temelju rasprave i dokumentacije sa sjednice povjerenstva.
(3) Mišljenje iz stavka 1. ovoga članka povjerenstvo daje na temelju rezultata
ocjene strateške studije u odnosu na nacrt prijedloga plana i programa.

V. NAKNADA ZA RAD POVJERENSTVA

Članak 11.

Visinu naknade za rad povjerenstva posebnom odlukom određuje ministar.

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 351-01/08-04/38
Urbroj: 531-08-1-1-08-08-3
Zagreb, 12. lipnja 2008.

Ministrica
**Marina Matulović Dropulić, dipl. ing. arh**., v. r.

Pravilnik, NN 70/2008-2350
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)